ᱛᱟᱞᱮ

ᱛᱟᱞᱤ (ᱥᱟᱲᱮᱸᱥ ᱧᱩᱛᱩᱢ: Borassus flabellifer, en: Asian Palmyra Palm) ᱫᱚ ᱮᱥᱤᱭᱟ ᱟᱨ ᱟᱯᱷᱨᱤᱠᱟ ᱨᱮᱱᱟᱜ ᱥᱤᱛᱩᱝ ᱫᱤᱱ ᱟᱜ ᱢᱤᱫᱴᱟᱹᱝ ᱫᱟᱨᱮ ᱟᱨ ᱡᱚ ᱠᱟᱱᱟ ᱾ ᱥᱤᱧᱚᱛ, ᱱᱮᱯᱟᱞ, ᱵᱟᱝᱞᱟᱫᱮᱥ, ᱥᱨᱤᱞᱚᱝᱠᱟ, ᱠᱮᱢᱵᱳᱰᱤᱭᱟ, ᱞᱟᱣᱥ, ᱵᱟᱨᱢᱟ, ᱛᱷᱟᱭᱤᱞᱮᱱᱰ, ᱵᱷᱤᱭᱮᱛᱱᱟᱢ, ᱢᱟᱞᱚᱭᱥᱤᱭᱟ, ᱤᱱᱰᱳᱱᱮᱥᱤᱭᱟ, ᱯᱷᱤᱞᱤᱯᱤᱱᱥ ᱱᱚᱣᱟᱠᱚ ᱞᱮᱠᱟᱱ ᱫᱤᱥᱚᱢ ᱠᱚᱨᱮ ᱛᱟᱞᱤ ᱫᱟᱨᱮ ᱧᱮᱞᱚᱜᱼᱟ ᱾ ᱛᱟᱞᱤ ᱫᱟᱨᱮ ᱥᱮ ᱡᱚ ᱫᱚ ᱟᱭᱢᱟ ᱡᱟᱜᱟ ᱨᱮᱜᱮ ᱵᱚᱸᱜᱟ ᱠᱟᱹᱢᱤ ᱨᱮ ᱠᱚ ᱵᱮᱵᱷᱟᱨᱟ ᱾ ᱵᱤᱥᱮᱥ ᱠᱟᱛᱮ ᱦᱤᱱᱫᱩ ᱫᱷᱚᱨᱚᱢ ᱨᱮ ᱛᱟᱞᱤ ᱨᱮᱱᱟᱜ ᱟᱭᱢᱟ ᱞᱮᱠᱟᱱ ᱫᱷᱚᱨᱚᱢ ᱵᱮᱵᱷᱟᱨ ᱢᱮᱱᱟᱜᱼᱟ ᱾ ᱛᱟᱞᱤ ᱥᱚᱡᱚ ᱟᱨ ᱛᱟᱞᱤ ᱵᱤᱞᱤ ᱨᱮ ᱟᱹᱰᱤ ᱜᱮ ᱵᱷᱤᱴᱟᱢᱤᱱ ᱢᱮᱱᱟᱜᱼᱟ ᱾ ᱛᱟᱞᱤ ᱫᱟᱨᱮ ᱠᱟᱴ ᱟᱹᱰᱤ ᱜᱮ ᱠᱮᱴᱮᱡᱼᱟ ᱾ ᱥᱤᱧᱚᱛ ᱨᱮᱱᱟᱜ ᱛᱟᱢᱤᱞᱱᱟᱰᱩ ᱯᱚᱱᱚᱛ ᱨᱮ ᱵᱚᱸᱜᱟ ᱵᱳᱨᱳ ᱨᱮ ᱛᱟᱞᱤ ᱨᱮᱱᱟᱜ ᱟᱹᱰᱤ ᱠᱟᱡᱟᱠ ᱵᱮᱵᱷᱟᱨ ᱧᱮᱞᱚᱜᱼᱟ ᱾ ᱥᱮᱫᱟᱭ ᱦᱚᱲ ᱦᱚᱯᱚᱱᱟᱜ ᱡᱟᱹᱲ ᱠᱚᱨᱮ ᱛᱟᱞᱤ ᱫᱟᱨᱮ ᱨᱮ ᱫᱚ ᱵᱷᱩᱛ ᱠᱚ ᱩᱠᱩ ᱛᱟᱦᱮᱸᱱ ᱠᱟᱱ ᱛᱟᱦᱮᱸᱱᱟ ᱾

 ᱵᱤᱵᱨᱚᱱ (Description) 
ᱛᱟᱞᱤ ᱫᱟᱨᱮ ᱫᱚ ᱯᱟᱢ ᱡᱟᱹᱛ ᱨᱮᱱᱟᱜ ᱟᱹᱰᱤ ᱩᱥᱩᱞ ᱫᱟᱨᱮ ᱠᱟᱱᱟ ᱾ ᱢᱤᱫᱴᱟᱹᱝ ᱛᱟᱞᱤ ᱫᱟᱨᱮ ᱖᱐ ᱯᱷᱤᱴ ᱡᱤᱞᱤᱧ ᱦᱩᱭ ᱫᱟᱲᱮᱭᱟᱜᱼᱟ ᱾ ᱛᱟᱞᱤ ᱥᱟᱠᱟᱢ ᱫᱚ ᱯᱷᱮᱱ ᱨᱮᱱᱟᱜ ᱯᱟᱸᱠᱷᱟ ᱞᱮᱠᱟ, ᱚᱱᱟᱛᱮ ᱯᱟᱢ ᱡᱟᱹᱛ ᱨᱮᱱᱟᱜ ᱫᱟᱨᱮ ᱠᱚ ᱫᱚ ᱢᱤᱫ ᱥᱟᱶᱛᱮ ᱯᱷᱮᱱ ᱯᱟᱢ ᱦᱚᱸ ᱠᱚ ᱢᱮᱱᱟ ᱾ ᱫᱟᱨᱮ ᱧᱩᱛᱩᱢ ᱞᱮᱠᱟ ᱛᱮᱜᱮ ᱛᱟᱞᱤ ᱥᱟᱠᱟᱢ ᱨᱚᱦᱚᱲ ᱠᱟᱛᱮ ᱛᱤᱻᱛᱮᱭᱟᱜ ᱯᱷᱮᱱ ᱟᱨᱵᱟᱝ ᱯᱟᱸᱠᱷᱟ ᱠᱚ ᱵᱮᱱᱟᱣᱼᱟ ᱾

ᱛᱟᱞᱤ ᱫᱚ ᱥᱤᱧᱚᱛ ᱩᱯᱚ ᱢᱚᱦᱟᱫᱮᱥ ᱨᱮᱱᱟᱜ ᱢᱤᱫᱴᱟᱹᱝ ᱧᱩᱛᱩᱢᱟᱱ ᱫᱟᱨᱮ ᱟᱨ ᱡᱚ ᱠᱟᱱᱟ ᱾ ᱪᱮᱫᱟᱜ ᱡᱮ ᱱᱤᱭᱟᱹ ᱨᱮᱱᱟᱜ ᱡᱚᱛᱚ ᱜᱮ ᱵᱮᱵᱷᱟᱨ ᱥᱮ ᱡᱚᱢ ᱜᱟᱱᱚᱜᱼᱟ ᱾

ᱛᱟᱞᱤ ᱥᱟᱠᱟᱢ ᱛᱮ ᱚᱲᱟᱜ ᱠᱚ ᱫᱟᱞᱚᱵᱟ, ᱵᱤᱱᱤ ᱠᱚ ᱛᱮᱭᱟᱨᱟ, ᱯᱟᱹᱴᱭᱟᱹ, ᱯᱩᱛᱩᱞ ᱟᱨᱦᱚᱸ ᱮᱢᱟᱱ ᱛᱮᱭᱟᱜ ᱡᱤᱱᱤᱥ ᱠᱚ ᱵᱮᱱᱟᱣᱟ ᱾

ᱛᱟᱞᱤ ᱠᱟᱴᱷ ᱛᱮ ᱚᱲᱟᱜ ᱨᱮᱱᱟᱜ ᱟᱹᱰᱤ ᱵᱷᱟᱜᱮ ᱵᱚᱨᱜᱟ ᱦᱩᱭᱩᱜᱼᱟ ᱾ ᱟᱫᱚ ᱛᱟᱞᱤ ᱫᱟᱨᱮ ᱫᱚ ᱟᱹᱰᱤ ᱟᱥᱛᱮ ᱟᱥᱛᱮ ᱦᱟᱨᱟᱜᱼᱟ ᱾ ᱦᱤᱥᱤ ᱪᱮᱬᱮ ᱫᱚ ᱛᱟᱞᱤ ᱫᱟᱨᱮ ᱨᱮ ᱜᱮ ᱡᱟᱹᱥᱛᱤ ᱠᱚ ᱛᱩᱠᱟᱹᱭᱟ ᱾ ᱛᱟᱞᱤ ᱫᱟᱨᱮ ᱫᱚ ᱟᱹᱰᱤᱜᱮ ᱠᱮᱴᱮᱡᱼᱟ ᱾ ᱚᱱᱟᱛᱮ ᱟᱹᱰᱤ ᱠᱟᱡᱟᱠ ᱦᱚᱭ ᱫᱟᱜ ᱨᱮ ᱦᱚᱸ ᱵᱟᱝ ᱵᱷᱤᱸᱫᱟᱹᱲᱚᱜᱼᱟ ᱾

ᱟᱭᱢᱟ ᱡᱟᱜᱟ ᱨᱮᱜᱮ ᱛᱟᱞᱤ ᱫᱟᱨᱮ ᱪᱮᱛᱟᱱ ᱨᱮᱜᱮ ᱢᱟᱹᱱᱢᱤᱭᱟᱜ ᱜᱷᱟᱨᱚᱸᱡᱽ ᱦᱚᱸ ᱪᱟᱞᱟᱜ ᱠᱟᱱᱟ ᱾ ᱛᱟᱞᱤ ᱠᱟᱴᱷ ᱥᱮ ᱡᱚ ᱥᱮ ᱛᱟᱹᱲᱤ ᱟᱹᱠᱷᱨᱤᱧ ᱠᱟᱛᱮ ᱢᱟᱹᱱᱢᱤ ᱟᱠᱚᱣᱟᱜ ᱜᱷᱟᱸᱨᱚᱡᱽ ᱠᱚ ᱪᱟᱞᱟᱣ ᱮᱫᱼᱟ ᱾

 ᱡᱚᱢ ᱜᱩᱱ 
ᱛᱟᱞᱤ ᱡᱚ ᱟᱹᱰᱤ ᱥᱤᱵᱤᱞ ᱟᱱ ᱡᱚᱢᱟᱜ ᱠᱟᱱᱟ ᱾ ᱡᱚ ᱵᱷᱤᱛᱨᱤ ᱨᱮᱱᱟᱜ ᱡᱟᱝ ᱫᱚ ᱠᱟᱹᱴᱤᱡ ᱨᱮ ᱵᱟᱫᱟᱲ ᱟᱨ ᱛᱟᱞᱤ ᱵᱤᱞᱤ ᱯᱩᱨᱟᱹᱴ ᱛᱟᱭᱚᱢ ᱜᱤᱰᱤ ᱠᱟᱜ ᱡᱟᱝ ᱠᱷᱚᱱ ᱛᱟᱞᱤ ᱵᱷᱟᱹᱛᱤ ᱦᱚᱸ ᱠᱚ ᱡᱚᱢᱟ ᱾ ᱵᱤᱞᱤ ᱛᱟᱞᱤ ᱜᱟᱥᱟᱣ ᱠᱟᱛᱮ ᱡᱟᱸᱦᱟᱸ ᱜᱟᱲᱦᱟ ᱨᱟᱥᱟ ᱚᱰᱚᱠᱚᱜᱼᱟ ᱚᱱᱟ ᱥᱟᱶᱛᱮ ᱦᱚᱞᱚᱝ ᱢᱮᱥᱟ ᱠᱟᱛᱮ ᱯᱤᱴᱷᱟᱹ, ᱵᱚᱲᱟ, ᱛᱟᱞᱤ ᱯᱤᱴᱷᱟᱹ ᱵᱮᱱᱟᱣ ᱠᱟᱛᱮ ᱠᱚ ᱡᱚᱢᱟ ᱾ ᱚᱱᱟ ᱛᱟᱞᱤ ᱵᱤᱞᱤ ᱨᱟᱥᱟ ᱨᱮ ᱫᱚ ᱯᱷᱳᱞᱤᱠ ᱮᱥᱤᱰ ᱧᱩᱛᱩᱢ ᱵᱷᱤᱴᱟᱢᱤᱱ ᱢᱮᱱᱟᱜᱼᱟ, ᱡᱟᱦᱟᱸ ᱫᱚ ᱡᱚᱢ ᱞᱮᱠᱷᱟᱱ ᱦᱚᱲᱢᱚ ᱨᱮ ᱟᱹᱰᱤ ᱜᱮ ᱫᱟᱲᱮ ᱦᱤᱡᱩᱜᱼᱟ ᱾

ᱛᱟᱞᱤ ᱫᱟᱨᱮ ᱪᱚᱴ ᱨᱮᱱᱟᱜ ᱵᱟᱞᱮ ᱥᱟᱠᱟᱢ ᱯᱷᱮᱰᱟᱛ ᱠᱷᱚᱱ ᱩᱰᱩᱜᱚᱜ ᱨᱟᱥᱟ ᱦᱚᱸ ᱟᱹᱰᱤᱜᱮ ᱥᱤᱵᱤᱞᱟ ᱾  ᱚᱱᱟ ᱨᱟᱥᱟᱛᱮ ᱜᱩᱲ, ᱛᱟᱹᱲᱤ ᱦᱚᱸ ᱠᱚ ᱵᱮᱱᱟᱣᱟ ᱾

ᱛᱟᱞᱤ ᱵᱤᱞᱤ ᱨᱮ ᱫᱚ ᱵᱷᱤᱴᱟᱢᱤᱱ ᱮᱹ, ᱵᱤ, ᱥᱤ, ᱡᱤᱝᱠ, ᱯᱚᱴᱟᱥᱤᱭᱟᱢ, ᱟᱭᱨᱚᱱ, ᱠᱮᱞᱥᱤᱭᱟᱢ ᱢᱮᱱᱟᱜᱼᱟ ᱾

 ᱛᱟᱞᱤ ᱡᱚᱻ ᱪᱤᱛᱟᱹᱨ 

 ᱵᱟᱨᱦᱮ ᱡᱚᱱᱚᱲ 
 Tropical fruits: Asian Palmyra Palm 
 The Hindu: Delicious Summer Fruit 
 The Hindu: Slurp! It's Nungu season 
 Nungu for sale
 Tamil Nadu Palm Products Development Board

 ᱥᱟᱹᱠᱷᱭᱟᱹᱛ 

ᱛᱷᱚᱠ:ᱫᱟᱨᱮ
ᱛᱷᱚᱠ:ᱡᱚ
ᱛᱷᱚᱠ:ᱵᱷᱟᱨᱚᱛ ᱫᱤᱥᱚᱢ ᱨᱮᱱᱟᱜ ᱫᱟᱨᱮ